Sagunt: Capital Cultural Valenciana 2018-2019 s'ha presentat este matí a València
23 d’abril 2018

![](/media/aqgl1tsd/52img_3651_cuerpo1.jpg)  
 

El Centre del Carme de Cultura Contemporània de València ha acollit este matí la presentació dels municipis de Sagunt i Potries com a capitals culturals valencianes 2018-2019, que tindran lloc el dissabte 28 d'abril. Després d'agafar el testimoni de Gandia, l'anterior guardonada, Sagunt es prepara per oferir una programació més extensa de l'habitual durant un any, des del 25 d'abril del 2018 fins a eixe mateix dia en 2019.

  

L'acte d'inauguració de les capitalitats ha comptat amb la participació de l'alcalde de Sagunt, Quico Fernández; el conseller d'Educació, Investigació, Cultura i Esport, Vicent Marzà; i l'alcaldessa de Potries, Assumpta Domínguez. També ha assistit el regidor de Cultura de l'Ajuntament de Sagunt, José Manuel Tarazona.

  

Quico Fernández ha declarat que ser Capital Cultural Valenciana suposa “**una distinció i un reconeixement a un treball que es porta fent molt temps i que demostra que la inversió en cultura al llarg d'estos anys ha sigut important**”. Fernández assegura que este reconeixement “**encara ens espenta a treballar més i a intentar incorporar novetats, com una de les quals tenim enguany, el Music Port Festival, un festival de música en l'àrea industrial, ara que hem recuperat la Nau de Tallers, però també el Festival del Comic, que té una dimensió valenciana, i així jo crec que ens anem a convertir en un referent de cultura, en una oferta molt diversa i integradora per a totes les comarques valencianes, sobretot per a les més properes, també per a València com a ciutat i Castelló, i jo crec que va a ser un revulsiu per a potenciar encara més el nostre projecte de Patrimoni de la Humanitat**”.

  

A més, l'alcalde ha continuat explicant que “**tenim moltes associacions, molta gent que treballa en l'art, en el teatre, en el cinema, en les arts plàstiques, i açò l'hem d'aprofitar, fer valdre i cohesionar-ho perquè servisca perquè eixe projecte nostre de ‘Civitas Amabilis’ servisca tant per a la gent que viu en la ciutat com per a aquells que vénen de fora**”.

![](/media/tt4hnudi/52img_3640_cuerpo2.jpg)

**Projecte Capital Cultural Valenciana**

La Conselleria de Cultura de la Generalitat va crear, seguint el pla “Fes Cultura”, el projecte de Capital Cultural Valenciana, una iniciativa que partix del Pla de Democratització Cultural. L'objectiu és fomentar la territorialització de la cultura en la comarca i potenciar-la des del punt de vista social i econòmic, així com visibilitzar les iniciatives culturals que es duen a terme en els municipis valencians.

  

En este context, la primera Capital Cultural Valenciana l'ha merescut durant un any la ciutat de Gandia, el projecte de la qual va ser l'escollit per una comissió d'experts impulsada per Cultura de la Generalitat. Ara arriba el torn de Sagunt i Potries. La novetat d'esta edició és que, per part de la Conselleria de Cultura de la Generalitat, s'han triat dos capitalitats, una de més de 5.000 habitants i una de menys de 5.000 habitants.

  

El responsable de Cultura de la Generalitat, Vicent Marzà, ha volgut destacar els minuciosos projectes presentats per Sagunt i Potries. Concretament, segons Marza “**pel que fa a Sagunt, el lema de la seua capitalitat, ‘Civitas amabilis’, diu molt del seu projecte, que aprofitarà este reconeixement per difondre encara més la riquesa patrimonial i històrica que conserva. Una ciutat amb un llegat impressionant i una oferta de programació cultural diversa més que contrastada. Sagunt, Civitas Amabilis és, a més, i fonamentalment, el centre neuràlgic valencià de la petjada romana**”.

**![](/media/e3uhn4ej/52img_3684_cuerpo3.jpg)**

**Actes i activitats programades**

Els departaments de Cultura, Joventut, Alcaldia, entre altres, seran els encarregats d'oferir a la ciutadania i a qui visite la ciutat un complet programa d'activitats, tallers, conferències, espectacles i un llarg etcètera. Per este motiu, dissabte que ve 28 d'abril, a les 20.15 hores, tindrà lloc la recepció oficial en l'Ajuntament.

  

Com a novetats implantades enguany, dins del II Festival de Recreacions Històriques Saguntum Invicta, el dissabte 28 a les 21.30 hores es farà una recreació d'enterrament íber en la plaça Major. A més d'este nou acte, del 27 al 29 d'abril Saguntum Invicta oferix una àmplia programació amb entrada gratuïta a tots els espectacles com les pompes que es representaran els tres dies i els ludus en el Teatre Romà. Una altra de les novetats serà la representació de l'obra Farenheit. Ara Pacis de Xarxa Teatre, que farà d'acte inaugural de Sagunt com a Capital Cultural Valenciana el dissabte 28 a les 22.30 hores, en la plaça Cronista Chabret.

  

Per a més informació de l'extensa programació es pot consultar la guia _Pedraiferro_, presentada recentment i distribuïda en versió impresa als veïns, així com la seua versió digital a través del següent enllaç:  [http://online.flipbuilder.com/nxvl/fnjp/mobile/index.html#p=1​​](http://online.flipbuilder.com/nxvl/fnjp/mobile/index.html#p=1%E2%80%8B)

[](http://online.flipbuilder.com/nxvl/fnjp/mobile/index.html#p=1)

![](/media/awbbip2y/52img_3618_cuerpo4.jpg)  

​

*   [](http://www.facebook.com/sharer.php?u=https://aytosagunto.es/va/actualitat/sagunt-capital-cultural-valenciana-2018-2019-s-ha-presentat-este-mati-a-valencia/ "Facebook")
*   [](http://twitter.com/share?url=https://aytosagunto.es/va/actualitat/sagunt-capital-cultural-valenciana-2018-2019-s-ha-presentat-este-mati-a-valencia/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-capital-cultural-valenciana-2018-2019-s-ha-presentat-este-mati-a-valencia/ "Linked In")
*   [](mailto:?body=https://aytosagunto.es/va/actualitat/sagunt-capital-cultural-valenciana-2018-2019-s-ha-presentat-este-mati-a-valencia/)